A donyecki szakadárok nem szavaznak az országváltásról
Nem rendeznek népszavazást a Donyecki Népköztársaságban az Oroszországhoz való csatlakozásról. A helyhatósági választás eredményét nem ismeri majd el Kijev.
Az önmagát kikiáltott kelet-ukrajnai államalakulat, a Donyecki Népköztársaság (DNR) vezére azt állítja, hogy csupán szóbeszéd, hogy referendumot írnának ki az Orosz Föderációba történõ beolvadásról. A DNR-ben most mindenki az október 18-ára kitûzött önkormányzati választások sikeres és békés lebonyolítására összpontosít – közölte Alekszandr Zaharcsenko.

„Ha ilyen tartalmú népszavazásra kerülne valamikor sor, azt én idejében közölni fogom" – reagált Zaharcsenko azokra az ukrán sajtóhírekre, miszerint a szakadár köztársaságban a helyhatósági választások leple alatt az oroszországi csatlakozásról is szavazni akarnak. Bejelentése szerint ennek semmi köze a valósághoz.

Máskor tartják a választást

Ukrajna egészében október 25-én tartják a helyhatósági választásokat. Az eredeti tervek szerint – a minszki megállapodásnak megfelelõen – ezeket a szakadár területeken is lebonyolították volna. Ám az ukrán Központi Választási Bizottság szerint Donyeck és Luhanszk megyék szeparatisták által ellenõrzött vidékein lehetetlen garantálni a voksolás jogszabályoknak megfelelõ lebonyolítását.

Kijev nem fogadja majd el az eredményt

A választási bizottság döntése szerint október 25-én 125 Donyeck és 146 Luhanszk megyei településen nem tartanak választásokat. A felkelõk erre reagálva egy héttel korábbra az ukrajnaitól független, önálló helyi tanácsi választást tûztek ki, melynek végeredményét valószínûleg megint csak egyedül a Kreml fogja maradéktalanul elfogadni.
Donyecki Népköztársaság választás Ukrajna